Jenő, édes Barátom!

Remélem, levelem jó egészségben talál téged és az otthoniakat. Cseveghetnék az itteni időjárás változékonyságáról is vagy a színdarabok silányságáról, de az eredeti témára rátalálva, írásom célja nem más, mint a dráma, amelyen az elmúlt két hét alatt dolgoztam. Úgy érzem, el kell egy kicsit bújnom a világ borzalmai elől ezekben az időkben. Így hát írásaimba burkolózom, és ki sem dugom a fejem a papírok halmazából. Bár e viselkedés nem szül igazán gyümölcsöző eredményeket, legalább próbálok, igaz, csupán ezzel a pár mondattal, de valami hidat építeni Székelyföld és itteni dolgozószobám között. Ha én nem léphetek az otthoni földre, írásommal együtt egy darab belőlem mégis hazajut, hiszen a Kolozsvári Nemzeti Színház pályázatára nyújtom be ezt a legújabb művemet. Bár ezt a komor, darabos vázlatot talán kiveti majd magából az anyaföld, és a vizsgabizottság úgy szintén. Ennek ellenére remélem, hogy színművem érdeklődő elmére talál majd, aki látja, miről is szól igazában. Meggyőződésem, hogy a világ lerombolt palotái alatt heverő tartópilléreket kell megerősíteni. Erről szól darabom, történik Székelyföldön a XIX. században, sőt bé is vezeti ide a XX. századot, bár lényege az ősidőkbe nyúlik vissza. Egy magtalan székely nemzetség kihalásának drámája az Ősvigasztalás. Úgy éreztem, írnom kell, még mielőtt összes gondolatomat a mindennapi élet apró problémái véglegesen lefoglalják, elő kell ásnom valamit az elmém mélyéről, bár az elvárttól messze van, de reményem, hogy elfogadják, még mindig él.

Hűséges barátod:

Áron

Drága Barátom!

Köszönöm leveled, családom és én is jó egészségnek örvendünk. Soraidat olvasva sok szép közös emlék jutott eszembe a gimnáziumi éveinkből. Már akkor is szenvedélyesen szeretted a színházat, sajnálom, hogy a kinti darabok nem teljesen olyanok, mint amilyennek képzelted. Ugyanakkor megnyugvással tölt el, hogy sikerült az írásban kiteljesedned és célt kitűznöd magad elé.

Mindemellett a veled való levelezés, mindig örömmel tölt el, viszont most egy kedvezőtlen hír miatt kellett tollat ragadjak - ez pedig a Janovics-féle jeligés pályázat. A vizsgabizottság nem osztotta lelkesedésemet a daraboddal kapcsolatban, és a díj egy Gulácsy Irén nevű hölgyet és Napáldozás című parasztdrámáját illette.

De jó hírrel is szolgálhatok: az Ősvigasztalás mindezek ellenére dicséretben részesült!

Jóslatod bekövetkezett, nagy valószínűséggel az irodalompolitika nem engedhette, hogy egy ilyen modern, egyedi látásmódú mű teljes mértékben elnyerje a tetszésüket. Mindemellett csalódottságra semmi okod, hiszen eme alkotásod minden bizonnyal kinyitja előtted a siker kapuit, és további meghatározó színművekkel örvendeztetheted meg a nagyérdeműt.

Szeretettel ölellek:

Jenő